text: Skænderi udløste knivstikkeri
  14 februar 2013 kl. 10.41
  Et skænderi mellem en 6-årig dreng og hans 9-årige storebror endte med, at storebror stak en kniv i maven på lillebror.
  Den konklusion er politiet kommet frem til i efterforskningen.
  Dramaet fandt sted i drengenes hule i Kolding.
  Den ældste af drengene havde en bøf-kniv med i hulen, og det var den, han brugte som våben i forbindelse med skænderiet.
  Den seksårige dreng er i bedring efter knivstikkeriet. Han bliver udskrevet i dag, oplyser politiet.
  - Det er jo klart, at begge drenge er påvirket af episoden. De to søskende skal jo gerne komme til at leve med hinanden igen. Så nu skal en socialrådgiver snakke med familien og se, om der er behov for hjælp og støtte, siger Verner Pedersen, leder af lokalpolitiet i Kolding, til TV2.
  